recursal/SuperWikiNEXT-32B huggingface dataset:
**HMCS Assiniboine** (viirinumero D18 vuodesta 1940 I18) oli Kanadan laivaston River-luokan hävittäjä toisessa maailmansodassa. Alus oli alun perin Britannian kuninkaallisen laivaston C-luokan laivueenjohtaja *HMS Kempenfelt*.

Valmistus
---------

*Pääartikkeli: C-luokka (hävittäjä)*
Alus tilattiin vuoden 1929 laivasto-ohjelmassa J. Samuel White and Companyltä Cowesista Isle of Wightilta, missä köli laskettiin lokakuussa 1930. Alus laskettiin vesille 29. lokakuuta 1931 nimellä *HMS Kempenfelt* ja valmistui 30. toukokuuta 1932.

Palvelus
--------

Alus palveli Britannian kuninkaallisessa laivastossa toisen maailmansodan alkuun, jolloin se oli liitettynä Plymouthin paikallislaivueeseen. Alus siirrettiin lokakuussa Kanadan laivastolle, joka nimesi sen *HMCS Assiniboineksi*.

Aluksen miehistö valtasi helmikuussa 1940 San Domingon edustalla risteilijä *HMS Dunedinin* kanssa saksalaisen saarronmurtajan *Hannoverin*, josta valmistettiin ensimmäinen saattuetukialus. Tämän jälkeen alus osallistui Atlantin saattueiden suojaamiseen. Alukselle asennettiin vuoden 1941 puolivälissä kaksi Oerlikon 20 mm -ilmatorjuntatykkiä, tulenjohtojärjestelmä, tyypin 286 tutka sekä lisättiin syvyyspommien lukumäärää.

*Assiniboinen* suojatessa 6. elokuuta 1942 saattuetta SC94, se upotti törmäämällä Saksan laivaston sukellusveneen *U-210*. Yliajoa edelsi tykistötaistelu, jossa hävittäjä vaurioitui pahoin. Telakalta palattuaan alus palasi saattuepalvelukseen, kunnes törmättyään 2. maaliskuuta 1943 toiseen sukellusveneeseen joutui palaamaan telakalle. Aluksen ollessa telakalla tehtiin 30. kesäkuuta päätös aluksen muuttamisesta saattuehävittäjäksi.

Alus otti osaa Normandian maihinnousuun.

Alus poistettiin palveluksesta 8. elokuuta 1945, mutta se haaksirikkoutui Prinssi Edwardin saarella 10. marraskuuta. Hylky myytiin romutettavaksi Guard Salvage Companylle.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMCS Assiniboine**.
* Whitley, M. J .: *Destroyers of World War Two - an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Cocker, Maurice: *Destroyers of the Royal Navy 1893-1981*. Lontoo: Ian Allan, 1983. ISBN 0-7110-1075-7. (englanniksi)

### Viitteet

1. 1 2  Naval-history.net - HMCS Assiniboine
**Avacia** (tyyliteltynä *AvAciA*) on turkulainen yhtye, joka esittää suomenkielistä metallimusiikkia. Yhtye julkaisi debyyttialbuminsa *Uusi maailmanjärjestys* vuonna 2019. Yhtye osallistui vuonna 2019 Emergenza-bändikilpailuun voittaen niin Suomen kuin Pohjoismaiden mestaruuden.

Historia
--------

Avacia perustettiin vuonna 2011 Jori Salorannan, Elias Koljosen ja Olli Kuuren toimesta. Ensimmäisen kerran yhtye harjoitteli loppusyksystä 2011, kun Kuure ja Koljonen saivat Salorannan mukaan ensimmäisiin harjoituksiin heidän vanhempiensa avustuksella.

AvAciA osallistui Turku Bandstand -kilpailuun vuonna 2014. Tästä alkoi yhtyeen ja Turku Rock Academyn kanssa tiivis yhteistyö, jonka myötä AvAciA liittyi vuonna 2015 virallisesti Turku Rock Academyyn. Nykyinen kokoonpano vahvistui huhtikuussa 2017, kun mukaan yhtyeeseen liittyi basisti Topi Kivelä.

Keväällä 2019 yhtye osallistui Suomen Emergenza -bändikilpailuun ja voitti Suomen mestaruuden. Kisan voitettuaan he edustivat Suomea Tanskan Kööpenhaminassa pidetyssä Pohjoismaiden Emergenza -bändikilpailussa. Yhtye voitti myös Pohjoismaiden mestaruuden. Avacia ja kaksi muuta pohjoismaalaista yhtyettä jatkoivat Emergenza-kilpailuaan vielä Saksan Taubertal-festivaalissa järjestetyssä finaalissa.

Yhtye julkaisi debyyttialbuminsa, *Uusi maailmanjärjestys,* toukokuussa 2019. Albumi sai musiikkimedia Desibelin levyarvostelussa kolme tähteä viidestä. Kriitikko Mika Rothin mukaan "bändi osoitti välittömästi halunsa nousta suomenkielisen modernin rockmetallin ylimpään luokkaan ––".

Jäsenet
-------

* Jori Saloranta (2011–) kitara, laulu
* Elias Koljonen (2011–) rummut, taustalaulu
* Topi Kivelä (2017–) basso, taustalaulu

#### Entiset jäsenet

* Olli Kuure (2011–2012, 2016–2017) kitara, basso
* Werner Nurmi (nyk. Werner Lehmuskallio) (2012–2013) basso
* Tony Ewart (2013–2016) basso

Diskografia
-----------

### Albumit

* *Uusi maailmanjärjestys* (2019)

### EP:t

* *Peilit* (2020)

### Singlet

* *Pirunhyrrä* (2016)
* *Ilman varjoa* (2019)
* *Kiveen kirjoitettu* (2019)
* *Vihermaa* (2020)
* *Minun maa* (2020)
* *Auringonpalvojat* (2020)
* *Armoa, please!* (2020)
* *Oikea tarina* (2020)
* *Halua minua* (2020)
* *Aika pitää asioita arvossaan* (2020)
* *Sisäinen eläin* (2023)
* *Kuninkaalle* (2023)
* *Kukaan ei kuole tänä yönä* (2023)

Lähteet
-------

1. ↑  tsuorsa: Turku Rock Academy *Turku.fi*.  11.2.2019. Viitattu 1.8.2021.
2. ↑  Avacia on Facebook *Facebook*. Viitattu 9.1.2021.
3. ↑  Taubertal-Festival *Taubertal-Festival*. Viitattu 1.8.2021. (saksaksi)
4. ↑  desibeli.net - AvAciA: Uusi maailmanjärjestys *desibeli.net*. Viitattu 1.8.2021.
5. ↑  Toimittaja: J.Anttolainen: Isänmaan toivot - Uutta metallia Suomesta, osa 49 *KaaosZine*.  21.7.2018. Viitattu 9.1.2021.
6. ↑  AvAciA *Spotify*. Viitattu 9.1.2021.
7. ↑  Vesa Siltanen: Kun sisäinen eläin pakottaa heittäytymään vaistojen vietäväksi – Avacia julkaisi Janne Joutsenniemen tuottaman singlen *Inferno*.  01.02.2023. Viitattu 1.2.2023.
8. ↑  Spotify - Discography - AvAciA *open.spotify.com*. Viitattu 20.4.2023. (englanniksi)
**Ava Capri Palazzolo** (s. 10. marraskuuta 1995 Los Angeles, Kalifornia) on yhdysvaltalainen näyttelijä. Hänellä on ollut rooleja muun muassa elokuvassa *Do Revenge* ja draamasarjassa *Love, Victor*

Elämä ja ura
------------

Capri syntyi Los Angelesissa Kaliforniassa 10. marraskuuta 1995 Laura Pattersonille ja Michael Palazzololle. Hän on käynyt tytöille tarkoitetun katolisen lukion.

Capri kertoi "*Dating Straight"* podcastissa olevansa Queer, ja myöhemmin tarkensi itsensä biseksuaaliksi. Hän on seurustellut näyttelijä ja ohjaaja Alexis G. Zallin kanssa vuodesta 2017.

Caprilla on diagnosoitu ADHD.

### Näyttelijä

Capri aloitti näyttelemisen lukion jälkeen. Sitä ennen hän teki satunnaisesti pieniä rooleja. Hänen debyyttinsä oli *Puisto-Osastossa* vuonna 2015, jossa hän näytteli yhden jakson ajan. Vuonna 2018 hän näytteli Olivea sarjassa *T@gged*, jossa hänen oli tarkoitus olla päähahmo seuraavalla kaudella, mutta sarja lopetettiin yllättäen. Vuonna 2021 hän liittyi mukaan *Love, Victoriin*, jossa hän näyttelee Lucya, joka on yksi sarjan päähahmoista. Vuonna 2022 Capri näytteli suositussa Jennifer Kaytin Robinsonin elokuvassa *Do Revenge*

### Filmografia

| Elokuvat |
| --- |
| Vuosi | Nimi | Rooli |
| 2016 | *I'm an Actor* | Ava |
| 2018 | *Write When You Get To Work* | Maxine Schotz |
| 2019 | *Mary and Margaret* | Mary |
| 2019 | *The Experience* | Dylan |
| 2020 | *Blast Beat* | Alana |
| 2020 | *For Your Consideration* | Christa |
| 2022 | *When Time Got Louder* | Karly |
| 2022 | *Do Revenge* | Carissa Jones |
| 2022 | *December* | Moe |
| 2022 | *Reply* | Hayden Riley |

| Televisiosarjat |
| --- |
| Vuosi | Nimi | Rooli |
| 2015 | *Puisto-osasto* | Evangeline Popular |
| 2018 | *T@gged* | Olive |
| 2021- | *Love, Victor* | Lucy |

Lähteet
-------

1. ↑  Ava Capri - The movie database *themoviedb.org*.
2. ↑  Who Are Actress Ava Capri Parents Mom And Dad? *soundhealthandlastingwealth.com*.
3. ↑  [Ava Capri ] *Celebs week*.  (englanniksi)
4. ↑  Ava Capri *highsnobiety.com/*.  (englanniksi)
5. ↑  Do Revenge *imdb.com*.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Deutsche Synchronkartei

 |

 |
Elena Cornaro Piscopian muotokuva.
**Elena Lucrezia Cornaro Piscopia** (5. kesäkuuta 1646 Venetsia – 26. heinäkuuta 1684 Padova) oli italialainen oppinut. Hän opiskeli kreikkaa, latinaa, ranskaa, hepreaa ja espanjaa, sekä matematiikkaa, tähtitiedettä, filosofiaa, musiikkia ja teologiaa. Vuonna 1672 hänen opettajansa anoi Elena Cornaro Piscopialle lupaa tohtorin tutkinnon suorittamiseen Padovan yliopistosta. Sukupuolen takia teologian tutkinnon suorittaminen evättiin, mutta vuonna 1678 hän väitteli filosofian tohtoriksi. Ensimmäinen naisen väitöstilaisuus herätti niin paljon huomiota, että se pidettiin yliopiston sijasta katedraalissa. Aiheena olivat Aristoteleen tekstit. Tutkinto hyväksyttiin.

Elena Cornaro oli liittynyt benediktiinien maallikkosisareksi jo 1665, ja tutkintonsa jälkeen hän jakoi aikansa tutkimustyön ja laupeudentyön välillä.

Lähteet
-------

1. 1 2  Erik Gregersen: Elena Cornaro *Encyclopedia Britannica*. Viitattu 7.4.2019.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Israel
* Yhdysvallat
* Tšekki
	+ 2
* Kreikka
* Puola
* Vatikaani

 |
|  |
| Tieteilijät | 
* zbMATH

 |
|  |
| Henkilöt | 
* Italian People
* Deutsche Biographie

 |
|  |
| Muut | 
* Europeana
* IdRef

 |

 |
**F-liitin** on RF-liitin, jota käytetään melko yleisesti eritoten TV-tekniikassa koaksiaalikaapelien liittämiseksi jaottimiin ym. laitteisiin. Se on kehitetty 1950-luvulla ja on mahdollisesti toiseksi vanhin vielä yleisessä käytössä oleva RF-liitin. Se on säilyttänyt suosionsa, koska se on edullinen ja varmatoiminen ja sillä on hyvät ominaisuudet useamman gigahertsin taajuuksiin asti. Sen kanssa käytetään massiivisella keskijohtimella varustettua kaapelia.

F-liitintä käytetään yleisemmin rakennuksen kiinteässä kaapeloinnissa ja IEC-antenniliitintä vastaanottimen liittämiseen asunnon antennirasiaan. Kuitenkin esimerkiksi satelliittivastaanottimeen antennikaapeli liitetään nykyään useimmiten F-liittimellä.

Uros-F-liitin on lähinnä metallinen kuori, joka koostuu kahdesta toisiinsa nähden vapaasti pyörivästä kierreosasta. Pitkä kierreosa toimii liittimen runkona ja vedonpoistimena, ja se pyöritetään kuorittuun kaapelin päähän niin, että se saa hyvän kontaktin vaippajohtimeen. Kaapelin keskijohdin jää pilkistämään liittimen läpi lyhyen kierreosan puolelta ja toimii liittimen keskikoskettimena. Lyhyt kierreosa toimii vaippakoskettimena ja lukitsee liittimen naarasliittimeen. Naarasliitin on yleensä laiterungossa ja saattaa olla samaa valua laiterungon kanssa. Naarasliittimessä vaippakoskettimena toimii sen ulkokierre, jolle urosliittimen lyhyt kierreosa pyöritetään. Keskikoskettimena naarasliittimessä on rakokosketin, jonka sisään kaapelin keskijohdin työnnetään. F-liittimen kiinnittämiseksi kaapeliin ja naarasliittimeen ei tarvita erikoistyökaluja (vertaa esimerkiksi BNC-liitin, jonka liittämiseksi kaapeliin tarvitaan tavallisesti erityinen puristustyökalu).

F-urosliittimestä on olemassa puristettava malli, jonka pitkässä osassa ei ole kierrettä vaan hampaat, jotka pureutuvat kaapelin kuoreen, kun liitin puristetaan. Helppoutensa vuoksi kierrettävä malli on kuitenkin yleisemmin käytetty ja tavallisimmin kuluttajille myyty. Kierrettävä liitin voidaan myös sen rikkouduttua helposti poistaa ja korvata uudella lyhentämättä kaapelia enempää kuin on tarpeen, että paljasta keskijohdinta saadaan tarpeeksi esille.

Myös pehmeällä keskijohtimella varustettuja kaapeleita varten on F-urosliittimiä. Tämän tyyppisessä liittimessä on kiinteä keskikosketin, johon keskijohdin yhdistetään puristamalla tai juottamalla. Liittimen runko kiinnitetään kaapeliin puristamalla ja sitä käytetään enimmäkseen teollisesti kootuissa valmiissa kaapeleissa.
**HMAS Tarakan** (viirinumero L3017) oli yksi kuudesta Australian kuninkaallisen laivaston Britannian kuninkaalliselta laivastolta vuonna 1946 lainaamasta Landing Ship Tank (Mark 3) -aluksesta. Muut lainatut alukset olivat LST 3006, 3014, 3022, 3035 (myöhemmin *HMAS Lae*) ja 3501 (myöhemmin *HAMS Labuan*).

Valmistus
---------

Britannian Amiraliteetti tilasi aluksen R & W Hawthorn, Leslie and Companyltä Hebburn-on-Tynestä, missä köli laskettiin 7. huhtikuuta 1944 telakkanumerolla 679. Alus laskettiin vesille vielä saman vuoden lopulla 28. marraskuuta ja valmistui 9. kesäkuuta 1945. Alus otettiin palvelukseen Britannian kuninkaallisessa laivastossa 1945. Alus lainattiin 1. heinäkuuta 1946 Australialle, joka liitti sen laivastoonsa 4. heinäkuuta Trincomaleessa nimellä *HMAS LST 3017* ensimmäisenä päällikkönään George M. Dixon.

Palvelus
--------

Alus oli Australian ja Uuden-Guinean vesillä kuljetusaluksena, mutta pääasiassa se kuljetti käytöstä poistettavia ampumatarvikkeita mereen pudotettavaksi. Alus nimettiin uudelleen 16. joulukuuta 1948 *HMAS Tarakaniksi*.

Alus oli 25. tammikuuta 1950 Garden Islandilla laiturissa valmistautuen Uuteen-Guineaan lähtöön, kun aluksen perässä messikannen alla räjähti. Onnettomuudessa sai surmansa seitsemän merimiestä ja yksi telakkatyölainen. Lisäksi kaksitoista merimiestä ja yksi telakkatyölainen loukkaantui. Alus kärsi merkittäviä vaurioita ja se ei palannut enää meripalvelukseen.

Alus myytiin 12. maaliskuuta 1954 Britannian liikenneministeriön puolesta romutettavaksi E. A: Marr and Sonsille Sydneyn Mascotiin.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. 1 2 3 4  HMAS Tarakan (I) Royal Australian Navy. Viitattu 29.6.2017. (englanniksi)
2. ↑  LST 3017 *TYNE BUILT SHIPS: A history of Tyne shipbuilders and the ships that they built*. Viitattu 29.6.2017. (englanniksi)
**Finnsvala Oy** on vuonna 1955 perustettu suomalainen Kärsämäellä toimiva teknisiä vaatteita suunnitteleva, valmistava ja markkinoiva yritys. Tuotteita markkinoidaan Svala of Finland -tuotemerkillä. Kaikki tuotteet valmistetaan Suomalaisen Työn Liiton Avainlippu-tunnus.

Tuotteiden pääkäyttäjäryhmät ovat aktiiviliikkujat, kylmätyöntekijät, elintarvike- ja rakennusalan työntekijät sekä viranomaistahot. Erityisenä käyttäjäryhmänä on myös moottoriurheilijat, ja Finnsvalalle onkin myönnetty ainoana suomalaisena vaatevalmistajana FIA:n (Federation Internationale De L’automobile) hyväksyntä moottoriurheilussa käytettäville kypärähupuille. Finnsvalan palamattomille asusteilla on CE-tyyppihyväksyntä.

Historia
--------

Svalan suku aloitti vaatteiden valmistuksen sodan jälkeisessä Suomessa. Aluksi toiminta rajoittui omaan perhepiiriin, kun vanhoista armeijan mantteleista valmistettiin perheelle käyttövaatteita. 1950-luvulla säännöstelyn päättyminen mahdollisti neulosten ja kankaiden ostamisen. Tällöin Elli Svalalla heräsi ajatus yrityksen perustamisesta. Ellin mies Paavo Svala oli ammatiltaan autoilija, ja hän alkoi myymään Ellin tekemiä Suomi-verkkareita ja alusasuja vähittäisliikkeisiin eri puolille Suomea. Tuotteita meni niin paljon, kuin niitä ehdittiin valmistaa, ja niinpä vuonna 1955 looginen kehitysaskel oli virallistaa toimintaa rekisteröidyksi yritykseksi Kärsämäen Trikoo -nimellä.

Kysyntä kasvoi, ja 1960-luvulla tuotantoa laajennettiin ja koneistettiin. Ruotsiin viennin alkaessa yrityksen nimi haluttiin muuttaa helpommin lausuttavaksi, ja niin Finnsvala rekisteröitiin toiminimenä. 1970- ja -80 -luvuilla Finnsvala keskittyi puuvillaisten perusalusasujen tuotantoon, valmistaen päivässä 4000 alusasua. Yritys oli myös siirtynyt uudelle sukupolvelle 1972, Kyösti ja Raija Svalan johdettavaksi.

1990-luvun laman myötä Finnsvala erikoistui teknisten alusasujen ja lämpökerrastojen valmistamiseen. Tuoteportfolioon lisättiin myös moottorikelkkailijoille ja -pyöräilijöille tehdyt Coolmax-kypärähuput sekä paloa jatkamattomat tuotteet.

Vuonna 2015 uutena yrittäjänä aloitti Onerva Aakko. Tuotteet valmistetaan teknisistä materiaaleista ja merinovillasta. Kesällä 2018 Finnsvala Oy:lle valmistuvat uudet tuotantotilat Kärsämäelle. Tuotantokapasiteetin lisäämisellä ennakoidaan erityisesti yrityksen kansainvälistymisen myötä tapahtuvaa kysynnän kasvua.

Lähteet
-------

1. ↑  YTJ *tietopalvelu.ytj.fi*.
2. ↑  STL *sinivalkoinenvalinta.suomalainentyo.fi*.
3. ↑  Kyösti Svala kertoo *pyhajokiseutu.fi*.  26.3.2015.  Arkistoitu 16.5.2018.
4. ↑  Päivi Köngäs: Erikoistuminen on elinehto *yle.fi*.  25.1.2018. Yle.
5. ↑  Omistajavaihdos *pyhajokiseutu.fi*.  24.8.2015.  Arkistoitu 16.5.2018.
6. ↑  Kansainvälistyminen *kaleva.fi*.  14.4.2018. Kaleva.

Aiheesta muualla:
-----------------

* Finnsvalan kotisivut (Arkistoitu – Internet Archive)
Erivärisiä alcantarakankaita.
**Alcantara** on polyesteristä ja polyuretaanista valmistettu mikrokuitukangas, joka muistuttaa mokkanahkaa. Siitä on tullut kestävyytensä ja helpon puhdistettavuutensa ansiosta suosittu verhoilumateriaali huonekaluissa ja lentokoneiden ja laivojen sisustuksissa. Alcantaran kehitti 1970-luvun alussa japanilaisessa Toray -yhtiössä työskennellyt Miyoshi Okamoto muunnelmaksi aiemmin kehittämälleen mikrokuitumateriaalille nimeltä *Ultrasuede*.

Kankaiden hankauskestoa mittaavassa Martindalen testissä alcantara saa tulokseksi 100 000, kun julkisten tilojen verhoilukankailta vaaditaan vähintään tulosta 50 000 ja kodin kankailta 12 000–15 000. Alcantara voidaan pestä saippualla ja vedellä, ja sen etuja ovat myös hengittävyys, antistaattisuus sekä ympäristö- ja allergiaystävällisyys.

Lähteet
-------

1. ↑  Alcantara – kestävä ja pestävä vaihtoehto mokalle Kodin kääntöpiiri, Yleisradio. Viitattu 8.1.2013.

Aiheesta muualla
----------------

* Valmistajan sivusto
**Oranienburg** on kaupunki Saksassa, Brandenburgin osavaltiossa. Havel-joen rannoilla sijaitseva kaupunki kuuluu nykyään vain 35 kilometrin päässä olevan Berliinin suurkaupunkialueeseen. Asukkaita Oranienburgissa oli 41 621 vuonna 2012.

Oranienburgiin johtaa Berliinin S-Bahn-verkoston linja S1.

Historia
--------

1100-luvulla perustettu Oranienburg mainitaan ensimmäisen kerran kirjallisuudessa vuonna 1216 alkuperäisellä nimellään Bötzow. Albert Brandenburgilaisen uskotaan määränneen linnan rakentamisen Havel-joen rannalle. Tämän linnan ympärille keskittyi kauppapaikka, josta kaupunki sai alkunsa. 

Vuonna 1646 vaaliruhtinas Fredrik Wilhelm avioitui hollantilaisen prinsessan Louise Henriette Orania-Nassaulaisen kanssa. Louise Henriette ihastui Bötzowiin siinä määrin, että sai koko alueen lahjaksi mieheltään. Prinsessa määräsi kaupunkiin rakennettavaksi hollantilaistyylisen uuden linnan, jota kutsui sitten Oranienburgiksi - Orania on saksaksi Oranien. Vuonna 1653 Bötzowin nimi vaihtui myös Oranienburgiksi.

Vuonna 1933 kaupunkiin perustettiin ensimmäinen keskitysleiri. Oranienburgin keskitysleiriä piti alkuun SA-joukot, myöhemmin se siirtyi SS:n haltuun uudella nimellä Sachsenhausenin keskitysleiri. Toisen maailmansodan jälkeen puna-armeija käytti keskitysleiriä erikoisvankileirinään. Nykyään Sachsenhausenin keskitysleiri toimii kansallisena muistomerkkinä ja museona.

Kaupunginosat
-------------

Oranienburg muodostuu yhdeksästä kaupunginosasta:

* Friedrichsthal
* Germendorf
* Lehnitz
* Malz
* Oranienburg
* Sachsenhausen
* Schmachtenhagen
* Wensickendorf
* Zehlendorf

Lähteet
-------

1. ↑  Bevölkerung im Land Brandenburg nach amtsfreien Gemeinden, Ämtern und Gemeinden 31. Dezember 2012 (XLS) *statistik-berlin-brandenburg.de*. Viitattu 5.10.2013. (saksaksi)

Aiheesta muualla
----------------

* Kuvia tai muita tiedostoja aiheesta **Oranienburg** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Oranienburg
**Bon "John" Phan** (s. 10. lokakuuta 1974 Đà Nẵng, Vietnam) on vietnamilaissyntyinen yhdysvaltalainen pokeriammattilainen. Hänen lempinimensä on "**The Razor**". Turnauspokeriin erikoistuneella Phanilla on kaksi World Series of Poker -ranneketta ja yksi World Poker Tour -voitto.

Ensimmäisen World Series of Poker -voittonsa Phan saavutti vuonna 2008 3 000 dollarin no limit -turnauksessa. Ykköspalkinto oli 434 789 dollaria. Vain viikkoa myöhemmin hän voitti toisen rannekkeensa 2500 dollarin 2-7 triple draw lowball -turnauksesta ansaiten 151 911. WSOP:n aikana pelatussa WPT:n Bellagio Cupissa hän oli finaalipöydässä sijoittuen viidenneksi. Elokuussa 2008 Phan oli neljännen kerran WPT:n finaalipöydässä. Nyt Phan saavutti Legends of Poker -turnauksen voiton ja uransa suurimman voittosumman, 1 091 428 dollaria.

Phan on ollut myös kaksi kertaa toinen WSOP:n no limit hold'em -turnauksissa: vuonna 2006 1 000 dollarin sisäänoston (ansaitsi kakkostilastaan 289 389 dollaria) ja 2007 2 500 dollarin sisäänoston (330 846 dollaria) turnauksissa. Turnauksien voittajina olivat Jon Friedberg ja Francois Safieddine.

Phanin uran rahakkain saavutus oli pitkään World Poker Tourin kolmannen tuotantokauden mestaruusturnauksen neljäs tila. Tuan Len voittamassa kisassa hän ansaitsi 518 920 dollaria. Phan on voittanut useita merkittäviä hold'em-turnauksia kuten Festa al Lago II:n 3 000 dollarin sisäänoston turnauksen heinäkuussa 2004 (voittosumma 189 900 dollaria), L.A. Poker Classicin 2 425 dollarin turnauksen helmikuussa 2005 (300 578 dollaria) ja Ultimate Poker Challengen 5 000 dollarin turnauksen heinäkuussa 2005 (47 000 dollaria).

Phan valittiin *CardPlayer*-lehden vuoden pelaajaksi 2008.

Tammikuuta 2010 Phanin pokeriuran turnausansiot ylittivät 5,3 miljoonaa dollaria.

Lähteet
-------

1. ↑   : John (Razor) Phan WSOP player profile World Series of Poker. Viitattu Bon Phan.
2. ↑   : Bon Phan stats The Hendon Mob. Viitattu Bon Phan.

Aiheesta muualla
----------------

* Viralliset kotisivut (Arkistoitu – Internet Archive)
* Bon Phan Myspacessa (englanniksi)
* Bon Phan The Hendon Mob Poker Databasessa (englanniksi)
**Vasemmalla:** glukoosi-alaniinikierto. **Oikealla:** Corin sykli, eli glukoosi-laktaattikierto. α-Ketohapoksi merkitty aine on glutamaatti.
**Glukoosi-alaniinisykli** tai **-kierto** tai pelkkä **alaniinikierto** on aineenvaihdunnan reitti, joka on Corin syklin kanssa osin päällekkäinen. Lihakset tuottavat glukoosista glykolyysissä pyruvaattia, jota ei raskaan liikunnan aikana saada hapetettua sitruunahappokierrossa, koska happea on tässä tilanteessa riittämättömästi tarjolla. Tällöin pyruvaatti voi transaminaatiolla muuttua alaniiniksi. Tämä siirtyy verenkierron kautta maksaan, jossa se muuttuu transaminaatiolla takaisin pyruvaatiksi. Tämä voidaan käyttää glukoneogeneesissä tuottamaan glukoosia, joka kuljetetaan verenkierrossa lihasten käytettäväksi. Glukoosi muttuu taas pyruvaatiksi ja edellä kuvatut tapahtumat ehkä toistuvat: tämä on glukoosi-alaniinisykli.

Kierrolle vaihtoehtoisesti lihasten pyruvaatti voidaan hapettaa maitohappokäymisellä anaerobisesti laktaatiksi.

Kierto
------

Pyruvaatti muodostuu glukoosista glykolyysissä.

Lihassolujen solulimassa transaminaation eli aminoryhmän -NH2 siirron molekyyliltä toiselle tekee alaniiniaminotransferaasi. Tämä siirtää glutamaatin aminoryhmän pyruvaatille. Pyruvaatista muodostuu alaniini ja glutamaatista alfa-ketoglutaraatti. Alaniini siirtyy verenkiertoon ja sieltä maksaan. Tämä tasapainoreaktio on:

pyruvaatti + glutamaatti ⇌ alaniini + alfa-ketoglutaraatti
Maksasolujen solulimassa alaniinille transaminaation tekee sama alaniiniaminotransferaasi, mutta reaktio on päinvastainen kuin yllä: maksassa jo oleva alfa-ketoglutaraatti muuttuu glutamaatiksi ja verestä tullut alaniini muuttuu pyruvaatiksi. Pyruvaatti muuntuu sitten usein glukoosiksi glykoneogeneesissä ja päätyy vereen lihasten käyttöön.

Kierron oheistapahtumat
-----------------------

Maksassa muodostunut glutamaatti voi siirtyä mitokondrioihin, joissa glutamaattidehydrogenaasi vapauttaa siitä ammoniumionin NH4+. Nämä ovat myrkyllisiä, joten ne päätyvät ureakiertoon, jossa ne muuntuvat paljon vaarattomammaksi ureaksi. Tämä poistuu virtsan mukana. Glutamaatti voi vaihtoehtoisesti transaminoitua oksaloasetaatin kanssa aspartaattiaminotransferaasilla muodostaen tästä aspartaatin. Aminoryhmä voi aspartaattina osallistua tässä muodossa ureakiertoon.

Merkitys
--------

Kierron avulla pyritään siirtämään aineenvaihdunnan rasitusta lihaksilta maksalle: raskaassa liikunnassa lihakset pyrkivät keskittymään vain energian eli ATP:n käyttöön ja maksa taas tuottamaan energiaa glukoosina lihaksille.

Lisäksi liikunnassa lihasten proteiinit vaurioituvat vapauttaen myrkyllisiä ammoniumioneita. Kierron avulla ne saadaan poistettua alaniinina (tähän sitoutuneena ionit eivät ole vaarallisia) maksaan ja sieltä lopulta virtsaan.

Lähteet
-------

1. 1 2 3 4 5 6 7 8 9  DL Nelson & MM Cox: *Lehninger principles of biochemistry*, s. 681–682. 5. painos. New York: W.H. Freeman, 2008. OCLC: 191854286. LCCN: 2007941224. ISBN 9780716771081. Teoksen verkkoversio.
2. ↑  Litwack, G: *Human biochemistry*, s. 365. 1. painos. Lontoo: Academic Press, 2018. ISBN 9780123838650. Teoksen verkkoversio. doi:10.1016/B978-0-12-383864-3.00013-2.
Kwon Chang-hoon toukokuussa 2022.
**Kwon Chang-hoon** (s. 30. kesäkuuta 1994 Soul) on eteläkorealainen jalkapalloilija, pelipaikaltaan useimmiten laitahyökkääjä. Hän on pituudeltaan 173-senttimetrinen. Hän edustaa Saksan Bundesliigassa pelaavaa SC Freiburgia.

Kwon siirtyi kotimaastaan ranskalaisseura Dijoniin tammikuussa 2017. Hän pelasi 2,5 kauden aikana Ligue 1:ssä 61 ottelua ja teki niissä 13 maalia. Kauden 2018–2019 putoamiskarsintaottelussa Lensiä vastaan hän teki ensimmäisessä osaottelussa tasoitusmaalin pian kentälle tulonsa jälkeen mutta ei loukkaantumisen vuoksi pystynyt pelaamaan toisessa, Dijonin voittoon päättyneessä ottelussa. Kesällä 2019 Kwon siirtyi saksalaisseura Freiburgiin. Kaudella 2019–2020 hän pelasi Bundesliigassa 23 ottelua, joista vain kuusi ottelua avauskokoonpanossa, ja teki niissä kaksi maalia.

Kwon pelasi useissa Etelä-Korean nuorisomaajoukkueissa ja edusti maata Rio de Janeiron kesäolympialaisissa 2016, missä hän teki kaksi maalia Fidžiä ja yhden Meksikoa vastaan. Etelä-Korean A-maajoukkueessa hän pelasi ensimmäisen kerran elokuussa 2015. Hän on kesäkuun 2020 loppuun mennessä pelannut 23 maaottelua ja tehnyt niissä viisi maalia.

Lähteet
-------

1. 1 2 3  Kwon Chang-hoon Transfermarkt-sivustolla (englanniksi)
2. ↑  Kwon, Chang-Hoon *National Football teams*. Viitattu 15.7.2020. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Korea

 |

 |
**Bomberman** on labyrinttimainen tietokonepeli, joka julkaistiin useille kotitietokoneille ja pelikonsoleille 1980-luvun alkupuolella. Peli on julkaistu japanissa vuonna 1983 muun muassa MSX, NEC PC-8801, NEC PC-6001, Sharp MZ-700 ja FM-7 alustoille.

Pelissä pelataan Bomberman-nimisellä hahmolla, jonka täytyy päästä tehtaasta läpi selvittämällä tiensä sokkeloiden ohi ja varomalla vihollisia. Ulospääsyovet on tukittu kivillä, joten Bombermanin täytyy tuhota niitä pommeilla. Pelissä on myös tavaroita, jotka auttavat pelaajan pommeja, kuten esimerkiksi tulikyky, mikä parantaa pommien räjähtävyysaluetta. Pelissä on yhteensä 50 tasoa. Pelistä on tehty useita muita (muiden tekijöiden) versioita.

Ruudunkaappaus pelistä.
Sarjan ensimmäinen peli on julkaistu Britanniassa nimellä **Eric and the Floaters** sekä nimellä **Dyna Blaster**.

Katso myös
----------

* Luettelo Bomberman-peleistä

Aiheesta muualla
----------------

* *Eric and the Floaters* MobyGamesissa (englanniksi)
* *Bomberman* MobyGamesissa (englanniksi)
**Kwidzynin piirikunta** (puol. *powiat kwidzyński*) on yksi Pommerin voivodikunnan piirikunnista. Piirikunnan arvioitu väkiluku oli vuoden 2019 lopussa 83 174. Siihen kuuluvat viisi kuntaa ovat Gardeja, Kwidzyn, Prabuty, Ryjewo ja Sadlinki.

Piirikunnan väestöpyramidi 2014.
Vuoden 2019 lopussa Kwidzynin piirikunnan asukkaista 50,4 prosenttia oli naispuolisia ja 49,6 prosenttia miespuolisia. Alle 18-vuotiaat muodostivat 20,2 prosenttia piirikunnan väestöstä, työikäiset 61,4 prosenttia ja eläkeikäiset 18,4 prosenttia väestön keski-iän ollessa 39,7 vuotta. Vuonna 2019 piirikunnassa syntyi 833 lasta. Kwidzynin piirikunnan väkiluvun ennakoidaan pienenevän 76 405 asukkaaseen vuoteen 2050 mennessä.

Lähteet
-------

1. 1 2 3 4 5 6 7 8  Powiat kwidzyński w liczbach *Polska w liczbach*. Viitattu 2.9.2020. (puolaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Pommerin piirikunnat |
| --- |
|  |
| Kaupunkipiirikunnat | 
* Gdańsk (hallintokeskus)
* Gdynia
* Słupsk
* Sopot

 |
|  |
| Piirikunnat | 
* Bytów
* Chojnice
* Człuchów
* Gdańsk
* Kartuzy
* Kościerzyna
* Kwidzyn
* Lębork
* Malbork
* Nowy Dwór
* Puck
* Słupsk
* Starogard
* Sztum
* Tczew
* Wejherowo

 |

 |
Pornonäyttelijä Sylvia Saint Bomis.com:n t-paidassa.
**Bomis** on vuonna 1996 perustettu yritys, jonka liikeideana oli myydä mainoksia bomis.com-hakuportaaliin, mutta se myi myös eroottisia kuvia internetin välityksellä. Bomisin pääomistaja oli Jimmy Wales.

Bomis tunnetaan parhaiten sen perustamasta tietosanakirjasta Nupedia. Bomis palkkasi Larry Sangerin johtamaan sitä. Myöhemmin Sanger sai idean Wikipediasta, joka oli alun perin tarkoitettu Nupedian aliprojektiksi. Wikipedia kuitenkin ohitti nopeasti Nupedian suosiossa, ja siitä tuli suurempi kuin Bomisin muusta toiminnasta.

Bomis tarjosi jonkin aikaa palvelimet ja verkkoyhteyden näille projekteille sekä omisti niiden domain-nimet. Wikipedian yhteisö ei kuitenkaan halunnut mainoksia Wikipediaan, joten Wikimedia Foundation perustettiin 20. kesäkuuta 2003. Bomis siirsi kaiken Wikipediaan liittyvän pääoman Wikimedia Foundationille. Larry Sanger oli tässä vaiheessa jo jättänyt projektin, sillä Bomis ei enää pystynyt maksamaan hänen palkkaansa, mutta Jimbo Wales on Wikimedia Foundationin hallituksessa. Nykyisin Wikimedia Foundation rahoittaa Wikipedian ja sen sisarprojektien toiminnan.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Bomis**.
* Bomisin virallinen kotisivu
* Bomis.com Internet Archivessa
**Georg Phillips Bond** (20. toukokuuta 1825 Dorchester, Massachusetts, Yhdysvallat – 17. helmikuuta 1865 Cambridge, Massachusetts) oli yhdysvaltalainen tähtitieteilijä, jota on kutsuttu tähtivalokuvauksen isäksi. Hän oli tähtitieteilijä William Cranch Bondin poika.

Elämä ja ura
------------

Hänen isänsä oli Harvardin observatorion ensimmäinen johtaja. Bond työskenteli läheisessä yhteistyössä isänsä kanssa aurinkokunnan tutkimuksissa ja tähtivalokuvauksen kehittämisessä. Kaksikymmentäkolmen vuoden ikäisenä hän avusti Saturnuksen havainnoissa, jotka johtivat Hyperion-kuun löytämiseen. Kaksi vuotta myöhemmin hän löysi Saturnuksen C-renkaan. Vuonna 1850 he ottivat ensimmäiset hyvälaatuiset valokuvat Kuusta, ja sen jälkeen he ottivat ensimmäisen valokuvan tähdestä (Vega). Bond itse tutki Auringon, Kuun ja Jupiterin kirkkauksien vertailua, jonka ansiosta Bondin albedo on nimetty hänen mukaansa. Hän laati merkittävän raportin Donatin komeetasta vuonna 1858. Se sai laajaa suosiota ja toi hänelle vuonna 1865 Royal Astronomical Societyn kultamitalin.

Bond nousi Harvardin observatorion johtajaksi, kun hänen isänsä kuoli vuonna 1859. Valinta ei kuitenkaan ollut kiistaton, sillä myös tähtitieteilijä Benjamin Peirce tavoitteli johtajan paikkaa. Tästä seurannut vastakkainasettelu Peircen ja hänen kannattajien kanssa haittasi Bondin uraa, eikä Bondia valittu National Academy of Sciences -tiedeyhteisöön kun se perustettiin vuonna 1863. Bond kuoli tuberkuloosiin 39-vuotiaana.

Lähteet
-------

1. 1 2 3  Bond, George Phillips *encyclopedia.com*.  2018. Viitattu 19.06.2022.
2. 1 2 3  Bond, George Phillips *The Biographical Encyclopedia of Astronomers.*.  2007. Viitattu 19.06.2022.

Aiheesta muualla
----------------

* Kuvia tai muita tiedostoja aiheesta **George Phillips Bond** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Yhdysvallat

 |
|  |
| Taiteenala | 
* Scientific illustrators
* Musée d'Orsay

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
Kweninaamio
**Kwenit** (myös *gurot*) ovat mandelaista guron kieltä puhuva kansa Norsunluurannikolla. He asuvat Valkoisen- ja Punaisen-Bandaman keskijuoksuilla Bouaflén ja Zuénoulan departementeissa. Kwenejä on 420 000 henkeä.

Kwenien lähin sukukansa ovat manot. He ovat muuttaneet 1500–1600-luvuilla pohjoisesta ja sulattaneet itseensä alueen alkuperäiskansoja.

Kansan pääelinkeino on maanviljely. Tärkeimmät viljelykasvit ovat riisi, hirssi, jamssi ja maissi, pohjoisessa taaro, etelässä banaani ja luoteessa maniokki. Nykyään suuri osa kweneistä työskentelee kahvi- ja pohjoisessa kaakao- tai puuvillaviljelmillä. Lisäksi harjoitetaan karjanhoitoa, metsästystä ja käsityöammatteja.

Kwenit asuvat pyöreistä tai pohjoisessa nelikulmaisista majoista koostuvissa tiiviissä rivikylissä. Ruokavalio koostuu puuroista, keitoista ja paistetuista juureksista ja vihanneksista, jotka on maustettu palmuöljyllä ja voimakkailla kastikkeilla. Vaihdon välineenä toimivat kolapähkinät ja palmuviini.

Yhteiskunta perustuu patrilineaarisiin sukuihin, salaseuroihin ja varsinkin aikaisemmin ikäryhmiin. Avioliitto on virilokaalinen. Polygynia, leviraatti, sororaatti ja ostoavioliitto ovat yleisiä. Nuoret käyvät läpi aikuistumisriittejä.

Suurin osa kweneistä harjoittaa perinteistä uskontoa, johon kuuluu luonnonvoimien ja esi-isien palvontaa, noituutta ja taikuutta. Osa on sunnimuslimeja, osa katolisia tai protestantteja.

Lähteet
-------

1. 1 2 3 4 5 6 7  *Narody i religii mira: Entsiklopedija*, s. 233. Moskva: Bolšaja Rossijskaja entsiklopedija, 1999. ISBN 5-85270-155-6.
2. ↑  Olson, James S.: *The Peoples of Africa: an Ethnohistorical Dictionary*, s. 322. Westport: Greenwood Press, 1996. ISBN 0-313-27918-7.

Aiheesta muualla
----------------

* Kuvia tai muita tiedostoja aiheesta **Kwenit** Wikimedia Commonsissa
**George Alexandru Pușcaș** (s. 8. huhtikuuta 1996 Marghita) on romanialainen jalkapalloilija, joka edustaa Italian Serie B:ssä pelaavaa Genoaa lainalla englantilaisseura Readingista. Oikeajalkainen Pușcaș on pelipaikaltaan hyökkääjä.

Seurajoukkueura
---------------

Pușcaș edusti vuodet 2012–2013 lainasopimuksella Liberty Oradeasta Romanian Liga I:n Bihor Oradeaa, jossa hän teki kauden aikana 13 pelaamassaan pelissä kaksi maalia.

Heinäkuussa 2013 Pușcaș siirtyi Liberty Oradeasta niin ikään lainasopimuksella Italian Serie A:n suurseuran Interin juniorijoukkueeseen. Siirrosta tuli pysyvä kauden 2013–2014 jälkeen. Debyytti Serie A:ssa tapahtui helmikuussa 2015 Sassuoloa vastaan. Saman kuun aikana hän debytoi myös Eurooppa-liigassa. Kauden 2015–2016 Pușcaș pelasi lainalla Serie B:n Barissa, ja tämän jälkeen hän lähti lainalle Beneventoon, joka nousi kaudeksi 2017–2018 Serie A:han. Pușcaș pelasi pääsarjassa 11 ottelua, joissa hän teki yhden maalin AC Milania vastaan, mutta palasi kauden puolivälissä uudella lainasopimuksella toiselle sarjatasolle Novaran joukkueeseen. Kauden 2018–2019 Pușcaș pelasi lainalla Serie B:n Palermossa.

Pușcaș siirtyi elokuussa 2019 Englannin mestaruussarjassa pelaavaan Readingiin. Hän teki ensimmäisellä kaudellaan 38 sarjaottelussa 12 maalia, millä hän oli joukkueensa toiseksi paras maalintekijä. Pușcașin toista kautta häiritsi loukkaantuminen, ja hän teki 21 sarjaottelussa neljä maalia. Kolmannella kaudellaan hän teki 25 sarjaottelussa yhden maalin. Hän siirtyi tammikuun 2022 lopulla lainasopimuksella Italian Serie B:ssä pelaavaan Pisaan. Kauden 2022–2023 hän on lainalla Serie B:n Genoassa.

Maajoukkueura
-------------

Pușcaș on pelannut Romanian alle 17-, alle 19- ja alle 21-vuotiaiden maajoukkueissa. Alle 21-vuotiaiden EM-kilpailuissa 2019 hän teki neljässä ottelussa neljä maalia, joista kaksi tappiollisessa välieräottelussa Saksaa vastaan.

Romanian A-maajoukkueessa Pușcaș pelasi ensimmäisen kerran touko-kesäkuussa 2018 ystävyysotteluissa Chileä ja Suomea vastaan. Marraskuussa 2018 hän pelasi Kansojen liigassa kaksi ottelua ja teki niistä ensimmäisessä Liettuaa vastaan maalin. Vuonna 2019 hän pelasi Romanian kaikki kymmenen EM-karsintaottelua avauskokoonpanossa ja teki niissä viisi maalia. Maajoukkueuransa seitsemännen maalin hän teki syyskuussa 2020 Kansojen liigan ottelussa Pohjois-Irlantia vastaan ja kahdeksannen marraskuussa 2020 ystävyysottelussa Valko-Venäjää vastaan. Syyskuussa 2022 hän nosti maalimääränsä kymmeneen tekemällä kaksi maalia Kansojen liigan ottelussa Bosnia ja Hertsegovinaa vastaan. Hän on pelannut helmikuun 2023 loppuun mennessä 34 A-maaottelua, joissa hän on ollut 23 kertaa avauskokoonpanossa.

Lähteet
-------

1. ↑
2. 1 2 3 4 5 6  George Pușcaș Transfermarkt-sivustolla (englanniksi)

Aiheesta muualla
----------------

* George Pușcaș Soccerway-sivustolla
George Peppard ja Victoria Principal.
**George Peppard, Jr.** (1. lokakuuta 1928 Detroit, Michigan – 8. toukokuuta 1994 Los Angeles, Kalifornia) oli yhdysvaltalainen elokuva- ja televisionäyttelijä.

Peppardin tunnetuin elokuvarooli oli miespääosa elokuvassa *Aamiainen Tiffanylla* (1961) jossa hänen vastanäyttelijänsä oli Audrey Hepburn. Televisiossa hän näytteli John "Hannibal" Smithin roolin 1980-luvun kulttisarjassa *A-Team*. Sarjaa tehtiin vuosina 1983–1987. Peppardin hahmon tunnusmerkkejä olivat sikarin polttaminen, itsevarma virne, mustat nahkahansikkaat, valeasut sekä iskulause "Rakastan sitä kun suunnitelma onnistuu" (engl. *I love it when a plan comes together*).

George Peppard oli viisi kertaa naimisissa, ja hänellä oli kolme lasta, Bradford, Julie ja Christian. Peppard oli aktiivinen sikarin polttaja ja polttanut nuoresta asti. Hän kuoli keuhkokuumeeseen, mutta sairasti kuolemansa aikaan myös keuhkosyöpää. Hän oli aiemmin kärsinyt myös alkoholiongelmasta.

Aiheesta muualla
----------------

* George Peppard Internet Movie Databasessa. (englanniksi)
* George Peppard NNDB:ssä

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* NARA
* SNAC
* IdRef

 |

 |
Salemin vanha kaupungintalo (1816-1817).
**Federaalityyli** (engl. *federal style*) oli siirtomaatyylin jälkeen Yhdysvalloissa vaikuttanut uusklassistinen arkkitehtuurin suuntaus. 

Federaalityylistä tuli hallitseva tyylisuuntaus Yhdysvaltain itsenäisyysjulistuksen jälkeen, ja se säilytti asemansa aina 1830-luvulle saakka. Federaalityylissä oli vaikutteita palladionismista, Yrjöjen aikakauden arkkitehtuurista, Robet Adamin arkkitehtuurista, vapaamuurarien symboliikasta ja empiretyylistä sekä Thomas Jeffersonin myötä selkeästä uusklassismista.

Federaalityylin huomattavimpia edustajia olivat Thomas Jefferson ja Benjamin Latrobe. Suuntauksella oli selkeät filosofiset siteet Rooman tasavaltaan, jota nuori Yhdysvallat amerikkalaisten mielestä heijasti.

Jefferson käytti Nîmesin roomalaista Maison Carrée-temppeliä Richmondin vuosina 1785–1789 rakennetun Capitol-rakennuksen esikuvana. Richmondin Capitol oli ensimmäinen rakennus Yhdysvalloissa, joka rakennettiin kokonaisuudessaan roomalaisen temppelin mallin mukaan. Jeffersonin mittavin federaalityyliä edustava hanke oli vuosina 1817–1826 rakennettu Virginian yliopisto. Yliopiston kirjasto suunniteltiin Rooman Pantheonin mukaan. Presidenttikaudellaan Jefferson vahvisti federaalityylin asemaa ja edisti uuden pääkaupungin rakennushanketta, joka tulisi noudattamaan uusklassismin henkistä federaalityyliä.

Yhdysvaltain kongressitalon alkuperäisen suunnittelijan William Thorntonin myöhäiskauden töissä on selvästi nähtävissä Jeffersonin oikeaoppisen klassismin vaikutusta. Jefferson vaikutti vahvasti myös toiseen kongressitalon arkkitehdeista, Benjamin Latrobeen. Latroben päätöitä on Baltimoren katolinen katedraali, jota voidaan pitää yhtenä federaalityylin loistavimpana esimerkkinä Yhdysvalloissa. Tämän työn jälkeen Latrobe kutsuttiinkin Washingtoniin valvomaan Capitolin rakennustöitä.

Lähteet
-------

* Curl, James Stevens: Dictionary of architecture. Oxford University Press 1999. ISBN 0-19-210006-8
* Jokinen, Teppo ja Honkala, Liisa: Arkkitehtuurin sanakirja. WSOY 2000. ISBN 951-0-24579-8

### Viitteet

1. ↑  Jokinen & Honkala 2000, s. 73
2. ↑  Curl 1999, s. 239
3. 1 2 3  Britannica, The Editors of Encyclopaedia: Federal style *Encyclopedia Britannica*. Viitattu 31.5.2021. (englanniksi)
**Benjamin Kudjow Thomas Boukpeti** (s. 4. elokuuta 1981 Lagny-sur-Marne, Ranska) on Togoa edustava koskimeloja, kajakkiyksikön olympiamitalisti. Hänen äitinsä on ranskalainen ja isänsä togolainen. Toulousessa asuva Boukpeti on asunut koko ikänsä Ranskassa, mutta edustaa melontakilpailuissa kuitenkin Togoa.

Boukpeti sijoittui Ateenan olympialaisten 2004 kajakkiyksiköiden kilpailussa 18:nneksi. Vuoden 2007 MM-kilpailuissa Foz do Iguaçussa hän oli 22:s. Vuonna 2008 hän voitti Afrikan mestaruuden sekä olympiakarsintana toimineen maailmancup-kilpailun.

Pekingin olympialaisissa 2008 Boukpeti johti kajakkiyksiköiden kilpailua semifinaalin jälkeen. Loppukilpailussa hän joutui päästämään ohitseen Saksan Alexander Grimmin ja Ranskan Fabien Lefévren saavuttaen pronssimitalin. Hän oli ennen kilpailua maailmanlistalla sijalla 56. Kyseessä oli Togon kaikkien aikojen ensimmäinen olympiamitali.

Lähteet
-------

* Esittely Pekingin olympialaisten virallisella sivustolla (englanniksi)

### Viitteet

1. ↑  Togolle ensimmäinen olympiamitali MTV3 12.8.2008
**Benjamin Graham** (alkujaan **Grossbaum**) (9. toukokuuta 1894 Lontoo, Englanti – 21. syyskuuta 1976 Aix-en-Provence, Ranska) oli yhdysvaltalainen taloustieteilijä ja sijoittaja, joka tunnetaan arvosijoittamisen teorian luojana. Graham tunnustetaan yleisesti modernin arvopaperianalyysin isäksi.

Elämä
-----

Graham syntyi vuonna 1894 Lontoossa, ja muutti perheensä kanssa Yhdysvaltoihin pikkulapsena. Graham opiskeli Columbian yliopistossa, valmistui vuosikurssinsa priimuksena vuonna 1914 ja otti valmistuttuaan vastaan työtarjouksen Wall Streetiltä. Vuoden 1929 pörssiromahduksen jälkeiset havainnot innoittivat häntä kirjoittamaan David Doddin kanssa *Security Analysis* -teoksen, joka julkaistiin vuonna 1934 suuren laman alkaessa, kun Graham oli luennoitsijana Columbian yliopiston kauppakorkeakoulussa. Kirjassa esiteltiin arvosijoittamisen teoria, jonka mukaan sijoittajan tulisi ostaa arvopaperianalyysin perusteella havaittuja aliarvostettuja osakkeita, joilla on potentiaalia hinnan kasvuun ajan kuluessa. Aikana, jolloin osakkeet tunnettiin lähinnä keinottelun välineinä, kirjan esittämät ajatukset arvopapereiden analysoinnista olivat uraauurtavia.

Vuonna 1949 Graham kirjoitti teoksen *The Intelligent Investor: The Definitive Book on Value Investing*, jota on pidetty arvosijoittamisen "Raamattuna". Teoksessa toistetaan *Security Analysis* -kirjassa esitellyt arvosijoittamisen perusteet, mutta neuvotaan myös sijoittajia olemaan seuraamatta väkijoukkoa, pitämään salkussaan 50 prosenttia osakkeita ja 50 prosenttia joukkovelkakirjalainoja tai käteistä rahaa, välttämään päiväkauppaa ja varomaan yritysten epärehellisiä kirjanpitotekniikoita, joita yhtiöt käyttävät tehdäkseen osakkeidensa arvosta houkuttelevamman sijoittajille.

Suursijoittaja Warren Buffett, joka oli Grahamin oppilas Columbian yliopistossa, kutsui *The Intelligent Investor* -kirjaa kaikkien aikojen parhaaksi sijoittamista käsitteleväksi kirjaksi. Kirjaa on myyty yli miljoona kappaletta. Columbian lisäksi Graham opetti myös Kalifornian yliopiston (Los Angeles) kauppakorkeakoulussa ja New York Institute of Financessa.

Lähteet
-------

1. 1 2 3 4  Benjamn Graham *Investopedia*.  2019. Viitattu 04.11.2021.
2. 1 2 3  Benjamn Graham *Columbia university 250*.  2004. Viitattu 04.11.2021.

Aiheesta muualla
----------------

* Kuvia tai muita tiedostoja aiheesta **Benjamin Graham** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Latvia
* Japani
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Muut | 
* SNAC
* IdRef

 |

 |
Benjamin GuggenheimBenjamin Guggenheim
**Benjamin Guggenheim** (26. lokakuuta 1865 – 15. huhtikuuta 1912) oli yhdysvaltalainen kaivosmagnaatti, ja hän oli yksi aikansa rikkaimpia ihmisiä*lähde?*. Loppuelämänsä aikana hän asui vakituisesti Pariisiissa Ranskassa. Guggenheim matkusti rakastajattarensa Madame Leontine Pauline Aubertin kanssa *Titanicin* ensimmäisessä luokassa ja menehtyi laivan haaksirikossa.

Elämäkerta
----------

Meyer Guggenheimin (1828–1905) poika Benjamin Guggenheim syntyi Philadelphiassa Pennsylvanian osavaltiossa 12-henkiseen suurperheeseen.

Vuonna 1894 Guggenheim meni naimisiin Floretta Seligmanin, lupaavan newyorkilaispankkiirin tyttären, kanssa. Heille syntyi kolme tytärtä: Benita, taiteenkerääjä Peggy Guggenheim ja Hazel.

Kun Meyer Guggenheim kuoli vuonna 1905, sai Benjamin perintönä suuren rahasumman. Muutamien huonojen sijoitusten jälkeen hänen omaisuutensa väheni, ja hän etääntyi vaimostaan joutuessaan liiketoimien vuoksi viettämään runsaasti aikaa poissa pariskunnan New Yorkissa sijaitsevasta kodista. Hänellä oli asunto Pariisissa Ranskassa, josta hän oli palaamassa Yhdysvaltoihin RMS *Titanicilla* yhdessä rakastajattarensa, ranskalaisen laulajan Madame Léontine Pauline Aubertin (1887–1964), kanssa. Guggenheimin hytti oli B82.

Kun loistoristeilijä törmäsi jäävuoreen ja alkoi upota, Guggenheimin korviin kantautui uutinen, että pelastusveneissä oli paikkoja vain puolelle laivallaolijoista. Hyttipalvelija Henry Samuel Etches onnistui pukemaan pelastusliivin herra Guggenheimin ylle välittämättä tämän protestoinnista, sovitti pelastusliivin päälle vielä paksun villapaidan ja lähetti sitten Guggenheimin ylös venekannelle. 

Guggenheim tiesi kuolevansa, sillä veneisiin päästettiin vain naiset ja lapset. Varmistettuaan, että Madame Aubert ja tämän palvelijatar neiti Emma Sägesser olivat turvassa pelastusveneessä, Guggenheim ja hänen miespalvelijansa Victor Giglio palauttivat pelastusliivit stuertille, palasivat hyttiinsä ja vaihtoivat ylleen parhaat vaatteensa.

*Titanicin* vajotessa syvemmälle Guggenheimin kerrotaan sanoneen *"We've dressed in our best, and are prepared to go down like gentlemen"* (*Olemme pukeutuneet parhaimpiimme upotaksemme kuin herrasmiehet*). Myöhemmin hän pyysi stuerttia kertomaan vaimolleen, että hän oli tehnyt parhaansa murhenäytelmän keskellä.

Parhaimpiinsa pukeutuneena, noin kello kaksi aamuyöllä 15. huhtikuuta 1912, Guggenheim ja hänen palvelijansa nähtiin istumassa kansituoleilla nautiskellen brandyä ja poltellen sikareja *Titanicin* upotessa yhä kiihtyvällä vauhdilla. Benjamin Guggenheim oli yksi *Titanicin* haaksirikon yli 1 500 kuolonuhrista. Hänen ruumistaan ei ole löydetty.

Katso myös
----------

* Guggenheim (suku)

Lähteet
-------

1. ↑  
Benjamin Guggenheim *Encyclopedia Titanica*. Viitattu 31.7.2013. (englanniksi)